Palkitun juoman brändijohtajan Mikko Spoofin mukaan suomalaisilla on merkittävä kilpailuetu, mutta lainsäädäntö tekee kasvusta lähes mahdotonta.

Palkitun Arctic Blue Ginin taustatiimi Jaakko Sorsa, Mikko Spoof, Asko Ryynänen ja Kimmo Koivikko. Mika Pollari

Arctic Brands Groupin Arctic Blue Gin on kerännyt kansainvälisiä palkintoja. Viime vuonna se voitti tuplakultaa World Spirit Awardsissa. Tänä keväänä Arctic Blue Navy Strength Gin nappasi tuplakultaa ja Best in Show -palkinnon World Spirit -kilpailussa San Franciscossa.

Nyt Arctic Blue Ginin brändijohtaja Mikko Spoof on tuohtunut. Syynä on Valviran lähettämä kirjelmä, jossa isketään juoman kansainvälisen viestintäkampanjan kimppuun.

Valvira viittaa esimerkiksi juoman sosiaalisen median viestintään, jossa kerrotaan muun muassa kansainvälisistä pakinnoista. Lisäksi Valvira mainitsee päivityksen, jossa kerrotaan Pohjoisnavalle perustetusta pop up -baarista.

Spoof kertoo Iltalehdelle tuntevansa väkevän alkoholin mainontaa koskevat kiellot hyvin. Hänen mukaansa yritys ei kuitenkaan ole mainostanut.

– Ymmärtäisin tämän tilanteen jos olisimme ostaneet mainoksia sosiaalisessa mediassa. Mutta tämä on viestintää, emme ole maksaneet mistään, Spoof kertoo.

Valviran tulkinta vaikuttaa siltä, ettei Arctic Blue Gin saisi kertoa juoman voittamista palkinnoista.

Spoofin mukaan pöyristyttävintä tapauksessa on se, että viestintäkampanja oli nimenomaan ulkomaille suunnattu. Yhteensä Pohjoisnapabaarista kertova päivitys tavoitti yli 200 miljoonaa ihmistä, suurimman osan näistä Yhdysvalloissa, Britanniassa ja Kanadassa. Suomessa tavoitettiin reilut 1,5 miljoonaa ihmistä.

Valvira vetoaa alkuperämaaperiaatteeseen: Sillä, onko mainonta kohdistettu Suomeen vai ulkomaille, ei ole merkitystä, mikäli yritys on suomalainen.

Suomalaisyrityksellä vaikeaa

Spoof kertoi Facebookissa aloittavansa henkilökohtaisen taistelun ja kutsui mukaan myös kansanedustajia.

Tukensa asialle ilmaisivat ainakin kokoomuksen Jaana Pelkonen ja Sinuhe Wallinheimo.

– Suomalaisilla on näissä tuotteissa merkittävä kilpailuetu puhtaan veden ja ainesosien ansiosta. En ymmärrä miksi lainsäätäjä haluaa asettaa meille helkkarinmoisen kivireen, Spoof ihmettelee.

Spoofin mukaan lainsäädäntö voi pahimmassa tapauksessa karkottaa suomalaisia alan toimijoita pois maasta esimerkiksi Viroon. Toisaalta yritykset eivät haluaisi lähteä.

Nykyisellään liiketoiminnan kasvattaminen on Spoofin mukaan hankalaa.

– Pahimmillaan voi syntyä paradoksaalinen tilanne: lopetetaan myynti Suomessa, mikäli halutaan pysyä suomalaisena yrityksenä.

Spoof ottaa esimerkiksi palkitun Arctic Blue Navy Strength Ginin.

– En usko että sitä tässä tilanteessa kannattaa lanseerata suomessa. Silloinhan sitä ei voi markkinoida, jos se ei ole edes suomen markkinoilla.

Spoofin mukaan lakiasioiden selvittely jatkuu parhaillaan, ja muiden alan toimijoiden kanssa puuhaillaan jo tapaamista.

– Virkamiehilla vaikuttaa olevan näissä asioissa paljon valtaa. Toivon että eduskunta ottaa asian käsittelyyn. Tarvitsemme tähän asiantuntijoita, jotka kuuntelevat alaa.

Juttua korjattu kello 19:33: Jutussa mainittu että Arctic Blue Gin on Nordic Premium Beveragesin tuote. Juoma on Arctic Brands Groupin tuote, ja Nordic Premium Beverages on tislaamo.